**Blândețea florii de cireș**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*Dedicată lui Rolea Nicolae\*

uimire de noapte

polenizată coapsă în catifeaua dorinței

fereacă pulsația

să nu se mai știe înfășoară întrebări de falange

rană atingerea

dacă e vie

ochiul fără seisme dezvoltă tumori

nemișcarea doar statuilor

le este costum pe măsură fără cusătura neantului

”atenție

cad pietre”

murmuri grijuliu la căpătâiul angoaselor

ce-mi odihnesc tâmpla

ca o pernă de sare

balauri de ceață

aruncă metastaze în plasă

celor ce-și leagă somnambulic visul

de carne

eșarfa neagră și plutoanele de execuție

ție se pot întoarce

focul semnează veridic și viața și reîntoarcerea-n magmă

semnalul de alarmă

pe care-l tragi arterelor mele

dezleagă aripile pegașilor

de țâțâna lumii

moartea cea mică

adormirea eternității-n secundă

dacă

posedata vertebră

nu leapădă germinările de comandă

vai ție frânge durerea fragilă compasiune

vai nouă surpă în pleoape ecouri

dă-i tatălui încălțările efemerului

să ți le curețe

răsfoirile

identităţilor mele sedentare

mă apără de cangrene

timpul se-ndoaie

când smeresc rugăciunea sălbatec

culoare pastelată

picurată pe umăr de înger doar

în interstițiul dintre geneze

un cântec de leagăn are codul de aur

blândețea

și surâsul copilului din geană

trasează drumul sângelui

cel care-și ține adevărul încriptat în oglindă în dar primește

răstignirea

tu știi

magii sunt doar excorta albului

în ciocul albatrosului furtuna roșul adoarme

pocăințe aseptice

galaxiilor

sculptează metamorfoze filigranate

să ne-ndulcească atingerea de oameni și lucruri

toate mările se botează din nou

și-și beau mântuirile

peisajul inimii se umple de acuarele diafane

dumnezeu dă drumul la bile

ușor ca un murmur

jocul se-ncepe

paradisului i se destramă tivul hlamidei

când tu sari printre pătratele

materiei etericul se scufundă în el când aspru

l-adulmecă lupii

parfumuri subtile respirând odihna divină

ocultează esenţa

păsările care-ți invadează sângele

când vrei să-mi măsori

insomniile

lasă umbrele să-și scuture ușor nervurile

iubite toamna știe să se roage auriu soarelui

încătușat în rod

ca-ntr-un altar de magme dulcege

te spovedește ispitelor

ca un rege

incantezi bioritmul novei albastre

mâinile care s-au închinat

nu te-ncap

mai adaugă o veșnicie

genunchilor mei

construiește catedrale în căușul palmelor

polenul smereniei

broderii în acvamarin tăcerii dintre noi

peste toate fulgurări de ecouri

poeme

universuri galaxii căi lactee

curg străluciri

râuri își usucă izvoarele

setea noastră schimbă valențele timpului

lumea etanşează pacea pe care-o inspir

și te expiră

carusel de forme multiplicări variate a unului

mă fură

aruncă în serpentine

dăruindu-te hipnotic unui eu fără semnătură

reverberările tale în mine

mă-neacă

curgi atât de uşor prin mine

tăcerea sfarmă orgile cerului în splendoare

al cui puls se aude prin stigmatele înălțării